D. Čaplovič, poslanec: (2003-05-21):
Vážené kolegyne, vážení kolegovia. Dnes stojíme pred výzvou uskutočňovať vo všetkých oblastiach života a to aj prostredníctvom zákonov, výraznú podporu vzdelávania a kvalifikácie občana a jeho zodpovedajúce zapojenie sa do spoločnosti, ktorá stojí aj na hodnotách solidarity, kooperácie a spoluzodpovednosti nielen štátu, ale aj zamestnanca a zamestnávateľa. Aj v našom Zákonníku práce, ktorý nanovo definuje vzťahy na pracovisku, musí byť citeľná podpora rovnosti šancí a odstránenia diskriminácie. Nezabúdajme na to autentické, kresťanské, humanizujúce, že ten, kto má veľa, aby nemal nazvyš a ten kto má málo, aby nemal nedostatok. Toho sa drží aj Európa. Včerajšie prázdne rétorické cvičenia z tejto tribúny od pána ministra Kaníka, ktorý eklekticky pospájal nespojiteľné a neporovnateľné, dokázali, že je len neoliberálnym demagógom bez náležitého odborného zázemia a kvalifikácie. Odporúčal by som mu z tohto miesta, využívam túto príležitosť, na dlhšiu stáž u pani Anny Diamantopoulouovej, európskej komisárky pre sociálnu politiku. Západná Európa sa ukazuje aj pre Slovensko ako perspektívny model proti brutálnej trhovej politike zvýhodňujúcej len tých najbohatších. Väčšie možnosti sa tu javia na strane regulatórnej sociálnej politiky, ktorej sa drží Európska únia, keď sa napríklad podpisom dohody z Maastrichtu stanovil minimálny štandard kolektívneho práva zamestnancov. Spoločenská rovnosť a spravodlivosť znamená v prvom rade zabezpečenie rovnosti príležitostí pre všetkých členov spoločnosti, vrátane motivácie občana zapojiť sa do pracovného procesu. Dôležitú úlohu v dosiahnutí pravidiel hry tu zohráva aj Zákonník práce. Nie je možné nadradiť zamestnanca, respektíve z druhej strany zamestnávateľa vo svojich právach voči tomu druhému. Žiadne práva bez povinností a žiadne povinnosti bez práv. Zo strany štátu to však vyžaduje vytváranie rámcových podmienok, vzájomnej participujúcej spoluzodpovednosti a taktiež súdržnosti. Napokon len občan, či už v postavení zamestnanca, respektíve zamestnávateľa, ktorý disponuje aspoň minimálnymi sociálnymi a materiálnymi istotami, je schopný využiť svoju šancu pre svoje právne zaistenú slobodu a tak ju aj premeniť na vlastnú sociálnu istotu. Demokracia môže byť dlhodobo stabilná len vtedy, ak sú na nej zainteresovaní všetci občania rovnakými právami a rovnakými povinnosťami. Preto je veľmi ťažké akceptovať názory neoliberálov, kde sa ráta len výkon a úspech, prípadne zisk najbohatších a ignoruje sa hodnota človeka, podmienky jeho života a vôbec ľudskosť ako taká. Spochybňovanie týchto hodnôt uvoľňuje cestu pravicovému populizmu, ktorý podporuje degradáciu človeka a decimovanie nižších a stredných vrstiev spoločnosti. V tejto oblasti aj Zákonník práce, chvalabohu, podčiarkujem, vytvára podmienky pre spoločenskú súdržnosť, pre vyváženú spoluzodpovednosť zamestnanca a zamestnávateľa, pre bezpečnosť a ochranu pracovného miesta i pre efektívne podnikanie. Preto, vážené kolegyne, vážení kolegovia, strana Smer podporí predložený návrh zákona s pozmeňujúcimi návrhmi, ktoré budú vyvážene chrániť tak záujmy zamestnávateľa, ako aj zamestnanca. Ďakujem vám za pozornosť. Z. Martináková, podpredsedníčka NR SR: V rozprave ďalej vystúpi pán poslanec Mikuš, po ňom pán poslanec Blajsko. Mikuš, Jozef.